作者:李白
標題:於五松山贈南陵常贊府
內容:為草當作蘭，為木當作松。蘭秋香風遠，松寒不改容。松蘭相因依，蕭艾徒豐茸。雞與雞並食，鸞與鸞同枝。揀珠去沙礫，但有珠相隨。遠客投名賢，真堪寫懷抱。若惜方寸心，待誰可傾倒。虞卿棄趙相，便與魏齊行。海上五百人，同日死田橫。當時不好賢，豈傳千古名。願君同心人，於我少留情。寂寂還寂寂，出門迷所適。長鋏歸來乎，秋風思歸客。